Aiden Markram op pad na Hampshire | Netwerk24
Aiden Markram op pad na Hampshire
Deur Johann de Jager 30 Maart 2019 08:31
Die Proteas-kolwer Aiden Markram is op pad na Hampshire.
Aiden Markram / Foto: Gallo Images
Maar dis nie met 'n Kolpak-kontrak soos Rilee Rossouw en Kyle Abbott wat ook vir die graafskap speel nie.
Hampshire het op sy webtuiste aangekondig Markram is as oorsese speler bekom in die plek van Dimuth Karunaratne wat weens internasionale verpligtinge nie meer beskikbaar nie. Hy kan Sri Lanka dalk in die Wêreldbeker-toernooi aanvoer.
Markram sal nou voor die WB-toernooi tyd kry om hom van Engelse toestande te vergewis sou hy die finale groep haal. Die feit dat hy aanvanklik net vir 'n maand beskikbaar is, dui dalk daarop dat hy in die groep is.
Hy kan volgens Hampshire reeds beskikbaar wees vir die graafskap se eerste meerdagwedstryd teen Essex wat op 5 April in Southampton begin.
Die graafskap sê Markram sal ook in witbalwedstryde vir hulle beskikbaar wees tot vroeg in Mei.
As hy nie die finale WB-groep haal nie sal hy langer aanbly by Hampshire wat vanjaar deur die Proteas se voormalige hulpafrigter Adrian Birrell afgerig word.
Die 24-jarige Markram het voor sy internasionale buiging as kaptein van 'n Suid-Afrikaanse A-span 'n onoorwonne honderdtal (102) in 'n meerdagwedstryd teen Hampshire in 2017 in die Ageas Bowl aangeteken.